b"\n_START_ARTICLE_\nAtlantic (iot)\n_START_SECTION_\nDetalls i equipament\n_START_PARAGRAPH_\nEl propietari fou Wilson Marshall. Desitjava un iot molt r\xc3\xa0pid i mariner per\xc3\xb2, al mateix temps, que gaud\xc3\xads de tots els perfeccionaments i  que fos confortable als passatgers i tripulants.\n_START_SECTION_\nPrimeres regates\n_START_PARAGRAPH_\nLa goleta Atlantic va demostrar la seva velocitat en guanyar les regates Brenton Reef i Cape May Cup. En aquestes regates el capit\xc3\xa0 era Lem Miller, segon de Charlie Barr en ocasions pr\xc3\xa8vies.\n_START_SECTION_\n1917-1941\n_START_PARAGRAPH_\nDurant la Primera Guerra Mundial va realitzar tasques de lluita antisubmarina en aig\xc3\xbces de Virg\xc3\xadnia. Formant part d'una xarxa de vigil\xc3\xa0ncia o com a auxiliar de vaixells ca\xc3\xa7asubmarins._NEWLINE_L'any 1919 l'Atlantic fou venuda a James Cox Bradley._NEWLINE_L'any 1924 a Cornelius Vanderbilt._NEWLINE_L'any 1928 a Gerard Lambert, hereu de la fortuna Listerine, que va anar a la Mediterr\xc3\xa0nia per a regates i creuers.\n_START_SECTION_\n1941-1973\n_START_PARAGRAPH_\nL'any 1941 la goleta Atlantic fou cedida per Gerard Lambert al Servei de Guardacostes. Es mantingu\xc3\xa9 en servei tota la Segona Guerra Mundial i fou donada de baixa el 1947._NEWLINE_El iot es va deixar abandonat prop de Nova York i els saquejadors l'anaren desmuntant a peces, comen\xc3\xa7ant pel llast de plom._NEWLINE_Un particular, Ward Bright,  va comprar el que quedava de la goleta i la va fer remolcar fins a New Jersey. All\xc3\xad l'Atlantic va fer de sal\xc3\xb3 de t\xc3\xa9 flotant en la marina de Ward Bright. A mitjants dels anys 50 una tempesta va trencar les amarres del iot-sal\xc3\xb3 de t\xc3\xa9 i el conjunt va anar a la deriva fins a embarrancar i patir danys considerables. Remolcada de bell nou al moll de partida, fou simplement oblidada i deixada a l'acci\xc3\xb3 dels elements. L'any 1964 es va enfonsar. Posada en flotaci\xc3\xb3 es va tornar a enfonsar l'any 1973.\n_START_SECTION_\nEls anys finals\n_START_PARAGRAPH_\nKen Wallis va comprar el vaixell enfonsat per 7.000 d\xc3\xb2lars, el feu reflotar I el va remolcar a Virg\xc3\xadnia, amb la intenci\xc3\xb3 de reacondicionar-lo com a iot de creuers. Per manca de diners l'Atlantic es va tornar a enfonsar i fou subhastada per a ajudar a pagar els deutes._NEWLINE_Un senyor, Genero Santos, va comprar les restes enfonsades per 2.500 d\xc3\xb2lars. Volia restaurar el iot i convertir-lo en un veler escola per a joves._NEWLINE_Les operacions de rescat foren accidentades i in\xc3\xbatils. L'Atlantic fou posada en superf\xc3\xadcie dos cops (el primer intent no va reeixir) fins que les ones provocades per un vaixell a motor que navegava a prop feren que els tres pals caiguessin sobre coberta:  la goleta es va enfonsar per darrera vegada._NEWLINE_L'Atlantic fou desballestada el 30 de gener de 1982 a Newport News Boat Harbor, Virg\xc3\xadnia."